จัดหางาน จ.สุพรรณบุรี จัดสัมมนาเชิงปฏิบัติการสร้างเครือข่ายการแนะแนวอาชีพ ประจำปีงบประมาณ 2561
สำนักงานจัดหางานจังหวัดสุพรรณบุรี จัดสัมมนาเชิงปฏิบัติการสร้างเครือข่ายการแนะแนวอาชีพ ประจำปีงบประมาณ 2561

   ที่ห้องประชุมโรงเรียนกรรณสูตศึกษาลัย อำเภอเมืองสุพรรณบุรี  
นายนิมิต วันไชยธนวงศ์ ผู้ว่าราชการจังหวัดสุพรรณบุรี เป็นประธานเปิดการสัมมนาเชิงปฏิบัติการสร้างเครือข่ายการแนะแนวอาชีพ ประจำปีงบประมาณ 2561 โดยมีครูแนะแนว ผู้สอน จากสถานศึกษาต่างๆ ในจังหวัดสุพรรณบุรี จำนวน 84  คน เข้าร่วมสัมมนา

 นางจงกล  สุวรรณานนท์  จัดหางานจังหวัดสุพรรณบุรี  ในนามผู้จัดสัมมนา กล่าวว่า สำนักงานจัดหางานจังหวัดสุพรรณบุรี  มีภารกิจหลักในด้านการจัดหางานและส่งเสริมการมีงานทำของประชาชน  โดยมีแนวทางในการดำเนินงานเพื่อป้องกันปัญหาการว่างงานและการขาดแคลนแรงงานในอนาคต คือ การส่งเสริมให้สถานศึกษาสร้างบุคลากร  มีทักษะ  ความรู้  ความสามารถ  ตรงกับความต้องการของตลาดแรงงาน  ซึ่งครูแนะแนวในสถานศึกษาเป็นพลังสำคัญ  ในการผลักดันให้การดำเนินงานดังกล่าว  เป็นไปอย่างมีประสิทธิผล

   การจัดสัมมนาครูแนะแนวและผู้ปฏิบัติงานด้านการแนะแนวอาชีพในสถานศึกษาในครั้งนี้   โดยมีวัตถุประสงค์เพื่อสร้างความร่วมมือและขยายเครือข่ายในการดำเนินงานด้านการแนะแนวอาชีพ พัฒนาองค์ความรู้ และการใช้ข้อมูลข่าวสารตลาดแรงงานเป็นแนวทางในการแนะแนวอาชีพให้กับนักเรียน  นักศึกษา ที่จะเลือกอาชีพให้เหมาะสมกับความรู้ ความสามารถ และสอดคล้องกับตลาดแรงงานต่อไป


   สำหรับการจัดสัมมนาในครั้งนี้   ได้รับเกียรติจากหม่อมหลวงชวียส  เกษมสันต์  มาเป็นวิทยากร บรรยายในหัวข้อเรื่อง  “ กลวิธี  เทคนิค  แนะแนวอาชีพอย่างไร ให้เด็กประสบความสำเร็จ “